Babbage er forbundet med den sydøstlige rand af det fremtrædende Pythagoraskrater. Den kraterrest, som hedder South rækker ind i den sydøstlige kraterbund i Babbage. Oenopideskrateret er en anden nedslidt formation, som er forbundet med et fremspring i den sydvestlige rand.  Karakteristika Den ydre rand af Babbagekrateret er blevet eroderet og ændret ved en hel række senere nedslag, så der nu kun resterer en ring af afrundede bakker. Den mest bemærkelsesværdige af disse ændringer er satellitkrateret "Babbage E", som ligger over den sydvestlige rand. Dette satellitkrater mangler sin nordøstlige rand og danner en indskæring i Babbagekraterets omkreds. Den ydre vold fra Pythagoraskrateret ligger ind over kraterbunden i Babbage og danner et område med forrevet terræn i dennes nordlige del. Resten af bunden er relativt flad, omend der er mange småkratere. Det mest iøjnefaldende i kraterbunden er satellitkrateret "Babbage A", som ligger i bundens sydøstlige del. Dette krater er ikke blevet eroderet af betydning og ser meget yngre ud end de øvrige dele. Lige vest for "Babbage A" ligger det mindre, skålformede "Babbage C"-krater.